unionin suuntaviivoista Euroopan laajuisen liikenneverkon kehittämiseksi ja päätöksen N:o 661/2010/EU kumoamisesta 11 päivänä joulukuuta 2013 annetulla Euroopan parlamentin ja neuvoston asetuksella (EU) N:o 1315/2013 komissiolle siirretyn delegoitujen säädösten antamisvallan käyttämisestä

KOMISSION KERTOMUS EUROOPAN PARLAMENTILLE JA NEUVOSTOLLE

unionin suuntaviivoista Euroopan laajuisen liikenneverkon kehittämiseksi ja päätöksen N:o 661/2010/EU kumoamisesta 11 päivänä joulukuuta 2013 annetulla Euroopan parlamentin ja neuvoston asetuksella (EU) N:o 1315/2013 komissiolle siirretyn delegoitujen säädösten antamisvallan käyttämisestä

1. JOHDANTO

Unionin suuntaviivoista Euroopan laajuisen liikenneverkon kehittämiseksi ja päätöksen N:o 661/2010/EU kumoamisesta annetussa Euroopan parlamentin ja neuvoston asetuksessa (EU) N:o 1315/2013 vahvistetaan pitkän aikavälin kehitysstrategia täydelliselle Euroopan laajuiselle liikenneverkolle (TEN-T), joka koostuu rautateiden, meri- ja lentoliikenteen, maanteiden ja sisävesiliikenteen infrastruktuurista ja rautatieterminaaleista. Asetus kattaa TEN-T:n osatekijöiden määrittelyn, niiden tekniset standardit sekä infrastruktuurien yhteentoimivuutta koskevat vaatimukset, ja siinä yksilöidään TEN-T:n kehittämisen painopisteet.

Asetuksen (EU) N:o 1315/2013 49 artiklan 4 kohdassa komissiolle siirretään valta antaa delegoituja säädöksiä, jotka koskevat liitteiden I ja II mukauttamista, jotta voidaan ottaa huomioon tiettyihin TEN-T:n osiin sovellettavista määrällisistä raja-arvoista mahdollisesti johtuvat muutokset. Nämä vaatimukset on vahvistettu asetuksen 14, 20, 24 ja 27 artiklassa.

Asetuksen (EU) N:o 1315/2013 49 artiklan 6 kohdassa komissiolle siirretään valta antaa delegoituja säädöksiä, jotka koskevat liitteen III mukauttamista naapurimaiden ohjeellisten karttojen sisällyttämiseksi tai mukauttamiseksi.

2. OIKEUSPERUSTA

Tämän kertomuksen laatimisesta säädetään asetuksen (EU) N:o 1315/2013 53 artiklan 2 kohdassa.

3. SIIRRETYN SÄÄDÖSVALLAN KÄYTTÄMINEN

3.1. Luetteloiden ja karttojen mukauttaminen tilastotietojen nojalla

Asetuksen (EU) N:o 1315/2013 liitteeseen I sisältyy ydinverkon ja kattavan verkon karttoja, joiden pohjalta määrittyvät asetuksen (EU) N:o 1315/2013 soveltamisala ja yhteistä etua koskevat hankkeet. Asetuksen (EU) N:o 1315/2013 liitteessä II vahvistetaan luettelo ydinverkon ja kattavan verkon solmukohdista.

Asetuksen (EU) N:o 1315/2013 49 artiklan 4 kohdan mukaisesti komissiolle siirretään valta antaa delegoituja säädöksiä, joilla mukautetaan asetukseen liitetyt kartat ja luettelot määrällisten raja-arvojen osalta, joita meri- ja sisävesisatamissa, lentoasemilla ja rautatieterminaaleissa on noudatettava, jotta ne voidaan sisällyttää osaksi TEN-T:tä. Nämä mukautukset perustuvat Eurostatin julkaisemiin tuoreimpiin tilastotietoihin tai, jos niitä ei ole saatavilla, kansallisten tilastolaitosten vastaaviin tilastotietoihin. Lisäksi komissio voi mukauttaa maantie-, rautatie- ja sisävesi-infrastruktuuria koskevat kartat tiukasti rajatulla tavalla siten, että otetaan huomioon verkon toteuttamisessa saavutettu edistys.

Komissio käynnisti päivitysprosessin 30. syyskuuta 2015 pidetyssä TEN-T-komitean kokouksessa ja kuuli jäsenvaltioiden toimivaltaisten viranomaisten asiantuntijoita Euroopan parlamentin asiantuntijoiden läsnäollessa 9. joulukuuta 2015 ja 16. maaliskuuta 2016 pidetyissä kokouksissa.

Kuulemismenettelyn ja saatavilla olleiden tietojen analyysin perusteella komissio antoi 7. joulukuuta 2016 delegoidun asetuksen (EU) 2017/849.

Delegoidussa asetuksessa vahvistettuihin mukautuksiin ei kuitenkaan sisälly 49 artiklan 4 kohdan b alakohdan mukaisia poistoja, siitä niitä koskeva arviointi on merkityksellinen vasta kuusi vuotta asetuksen (EU) N:o 1315/2013 antamisen jälkeen.